Nici nu s-au închis bine porțile de la Rahova, unde Dusterul negru cu geamuri fumurii l-a lăsat pe Liviu Dragnea după condamnarea la închisoare, că în PSD a început măcelul pentru putere.

Epoca Dragnea în PSD s-a terminat. Cu asta sunt de acord aproape toți membrii CEX, parlamentarii și liderii locali. PSD se înnoiește, toată lumea ia distanță, toți vor să revină la doctrina social-democrată, să închidă subiectul justiție, să se împace cu partenerii europeni.

Viorica Dăncilă pare astăzi că stă în capul mesei. Pentru cei care se uită la ea cu o duioasă simpatie, iată ce făcea Viorica Dăncilă în Parlamentul European, când a fost chemată să vorbească despre justiție și stat de drept:

După Liviu Dragnea, a revenit pe cai mari dl. Bădălău. Iată ce cânta acest domn la adresa diasporei, în urmă cu doar câteva luni: Să vină diaspora/ ca să ne pișăm pe ea.

În topul reformiștilor, s-a așezat la loc de cinste Paul Stănescu, baronul de Olt. Prieten de o viață cu Liviu Dragnea, așa cum spunea la televizor. Iată-i evoluând împreună, ca o echipă:

S-a suit pe valul noului PSD, cu vântul schimbării suflându-i din spate doamna primar Gabriela Firea. Atacurile sale la adresa președintelui Klaus Iohannis au arătat până unde poate coborî discursul politic, în 2014. Cum arată București la 3 ani de la alegerile locale- asta se poate vedea cu ochiul liber.

Iată discursul Gabriela Firea la mitingul PSD din Piața Victoriei din 9 iunie 2018, când încă nu se certase cu Liviu Dragnea. Câteva zile mai târziu, era huiduită la scenă deschisă la ceremonia Simonei Halep de pe Stadionul Național. Primărița Bucureștiului a postat pe facebook un filmuleț trucat din care reieșea că spectatorii o apostrofaseră pe Simona.

Marian Oprișan, unul dintre cei pentru care s-a inventat termenul/ conceptul acoperitor de baron vorbește despre un noul PSD, spunea luni că alegerile europarlamentare au fost pierdute de PS Dragnea.

În 16 decembrie 2018, îi cerea de la tribuna partidului premierului Viorica Dăncilă să dea ordonanță pe amnistie și grațiere. Astăzi spune că subiectul Justiție s-a terminat în PSD și că persoanele cu probleme penale nu vor mai primi funcții.

De-a dreapta premierului Dăncilă, ministrul de la Finanțe, cel care-și sfida colegii de parlament numindu-i chiparoși, e cel care a dinamitat mediul economic printr-un val de măsuri controversate, are un cuvânt de spus în marea reformă. Soarta ordonanței 114, gândită de Darius Vâlcov a fost apoi modificată structural, după ce a fost calculat impactul asupra economiei și mediului privat, cu efecte grave asupra facturilor cetățenilor.

Schimbarea Partidului Social Democrat se va produce atunci când toți buzații, mitralierele, ștefăneștii, oprișanii, bădălăii, olguțele vor dispărea atât de pe televizoare, cât și din tenebrele scenelor nevăzute ale partidului, în calitate de păpușari mai mici sau mai mari.

Schimbarea României se va produce atunci când șefii jandarmeriei vor răspunde penal pentru violențele asupra manifestanților din 10 august 2018, când inspectorii șefi care au adus profesori și copii la mitingurile PSD vor zbura din funcții și de la catedră, când managerii de spitale care împingeau cadrele medicale să susțină camarila lui Liviu Dragnea la acțiuni politice vor fi înlocuiți cu administratori apolitici.

PSD nu încercă să se reformeze. PSD încearcă doar să mai păcălească o dată România.